Tsela e nngwe e Jehofa a neng a thusa Jobe ka yone e ne e le ka go dirisa modumedimmogo le ene, e bong Elihu. Fa Jobe a ne a tlhalosa matshwenyego a gagwe, Elihu o ne a mo reetsa mme a tlhotlheletsega go bua. Ke eng se a neng a tla se bua? A o ne a tla kgala Jobe kgotsa a o ne a tla leka go mo tlhotlheletsa ka go dira gore a ikutlwe a le molato kgotsa ka go dira gore a tlhabiwe ke ditlhong? A Elihu o ne a itsaya a le botoka mo go Jobe? Le e seng! E re ka Elihu a ne a tlhotlhelediwa ke moya wa Modimo, o ne a bua jaana: “Ke se o leng sone mo Modimong wa boammaaruri; le nna ke ne ka bopiwa ka letsopa.” Go tswa foo, o ne a tlhomamisetsa Jobe jaana: “Ga go na sepe mo go nna se se tshosang se se ka go tshosang, e bile ga go na kgatelelo epe e e tswang mo go nna e e ka nnang boima mo go wena.” (Jobe 33:6, 7) Go na le gore Elihu a direle Jobe dilo boima le go feta, o ne a mo gakolola le go mo kgothatsa ka lorato, e leng sone se tota Jobe a neng a se tlhoka.